לואי פולר

לואי פולר (באנגלית: , 15 בינואר 1862 – 1 בינואר 1928), הייתה רקדנית אמריקאית וחלוצה בתחום המחול המודרני וטכניקות תאורה תיאטרלית. היא נחשבת לאחת הדמויות המרכזיות בתנועת הארט נובו.

אוגוסט רודן אמר עליה: "לואי פולר סללה את הדרך לאמנות העתיד".

ראשית חייה
לואי פולר נולדה בשם מארי לואיז פולר בעיירה פולרסבורג, אילינוי, ארצות הברית. אביה היה כנר ומארגן הרקדות, ואמה חובבת אופרה. מגיל 4 הופיעה במחזות, ועם השנים הופיעה גם במופעי וודוויל ומופעי קרקס. פולר פיתחה טכניקות תנועה טבעיות ושיטות אימפרוביזציה, ושילבה כוריאוגרפיה עם שמלות משי ותאורת במה צבעונית, שאותה עיצבה בעצמה.

קריירה אמנותית
פולר התפרסמה בזכות "ריקוד הסרפנטין" (Serpentine Dance), מחול בעל תנועות פיתול רבות, שאותו הציגה לראשונה בשנת 1891 בניו יורק. הריקוד שילב תנועות גוף גליות עם תלבושות משי ארוכות ותאורה צבעונית. לאחר סיבוב הופעות מוצלח בארצות הברית עברה פולר לאירופה ביוני 1892, והפכה לדמות בולטת בפריז ובתנועת הארט נובו. היא הופיעה באופן קבוע במועדון הפולי ברז'ר בפריז עם היצירה "ריקוד האש" (Fire Dance) ויצירות דומות נוספות.

חלק ממופעיה של פולר תועדו בסרטים מוקדמים של האחים לומייר. בשנים 1921–1927 השתתפה פולר בשלושה סרטים שבוימו על ידי בת זוגה, . אחד הסרטים, "שושן החיים", מבוסס על חייה של מריה מאדינבורו, מלכת רומניה, שהייתה מיודדת עם פולר.

במהלך עבודתה של פולר כאמנית היא התיידדה עם אמנים ומדענים צרפתים רבים, בהם אנרי דה טולוז-לוטרק, אוגוסט רודן, ז'אן-לאון ז'רום, פרנץ פון שטוק, מוריס דני, קולומן מוזר וסטפאן מלארמה.

כמו כן הייתה מיודדת עם איזדורה דאנקן והן נהגו לרקוד זו בפני זו ולדון בנושאים הקשורים לכוריאוגרפיה.

חדשנות טכנולוגית
פולר הייתה חלוצה בתחום התאורה התיאטרלית. היא רשמה על שמה פטנטים על שימוש בחומרים כימיים ליצירת ג'ל צבעוני, ועל שימוש במלחים כימיים כאביזרים לתאורה זוהרת. כמו כן ניסתה להגן על יצירתה הכוראוגרפית באמצעות זכויות יוצרים, אך נתקלה בקשיים משפטיים.

חיים אישיים
לואי פולר חייתה במשך כ-30 שנה בזוגיות עם במאית הקולנוע גב סורר. הן גרו בפריז, אך היא נסעה מפעם לפעם לארצות הברית כדי לביים הופעות של תלמידותיה, שזכו לכינוי "פולרט" או "המוזות".

פולר כתבה ספר זיכרונות בשם "Fifteen Years of a Dancer’s Life" שפורסם באנגלית בשנת 1913. היא חיה בעיקר בפריז, שם הקימה בית ספר למחול ושלחה להקות מחול לסיורים ברחבי אירופה.

היא נפטרה בפריז מדלקת ריאות בגיל 65, ב-1 בינואר 1928. גופתה נשרפה ושרידיה נטמנו בקולומבריום של בית הקברות פר לשז בפריז.

מורשת
לואי פולר נחשבת לאחת החלוצות של המחול המודרני והשפיעה רבות על תחום התאורה התיאטרלית. יצירותיה ממשיכות לעורר השראה בקרב אמנים ומעצבים. בין השאר, ריקודיה מוזכרים בספר של הפילוסוף ז'אק רנסייר כאחת ההשפעות האסתטיות הבולטות בזרם הארט נובו, ומונצחים באחד מסרטיו של קלוד שברול.

בית הספר למחול שייסדה בפריז קרוי על שמה, ולהקת הבלט של בית הספר הופיעה בתל אביב בשנת 1959.

בשנת 2016 הופק הסרט "הרקדנית" אודות חייה של פולר, בכיכובה של סוקו בתור לואי פולר, ולילי-רוז דפ בתפקיד איזדורה דאנקן. הסרט פתח באותה שנה את פסטיבל הקולנוע בקאן.

סיבוב ההופעות Reputation Tour של טיילור סוויפט משנת 2018 כלל קטע שהוקדש לפולר. במהלך ההופעה בשיר "Dress" בסיבוב ההופעות, מספר רקדנים שחזרו את ריקוד הסרפנטין של פולר. בסרט ההופעה מוצגת בשיר זה כתובית שבה מצוין שהשיר מוקדש ללואי פולר.

בשנת 2025 הופק הסרט התיעודי "Obsessed with Light", המתעד את חייה ומורשתה של לואי פולר.

קישורים חיצוניים







הערות שוליים

קטגוריה:אמריקאים ילידי אילינוי
קטגוריה:אישים הקבורים בבית הקברות פר לשז
קטגוריה:מחול מודרני
קטגוריה:להט"ביות אמריקאיות
קטגוריה:רקדנים להט"בים
קטגוריה:רקדניות אמריקאיות
קטגוריה:אמריקאיות שנולדו ב-1862
קטגוריה:אמריקאים שנולדו ב-1862
קטגוריה:אמריקאיות שנפטרו ב-1928
קטגוריה:אמריקאים שנפטרו ב-1928